

**ข้อบังคับมหาวิทยาลัยธรรมศาสตร์**

ว่าด้วยการสรรหาอธิการบดี (ฉบับที่ ๒) พ.ศ. ๒๕๖๓

……………..........................................

โดยที่เป็นการสมควรแก้ไขเพิ่มเติมข้อบังคับมหาวิทยาลัยธรรมศาสตร์ว่าด้วยการสรรหา  
อธิการบดี

อาศัยอำนาจตามความในมาตรา ๒๓ (๒) และมาตรา ๕๐ แห่งพระราชบัญญัติ มหาวิทยาลัยธรรมศาสตร์ พ.ศ. ๒๕๕๘ และโดยมติสภามหาวิทยาลัย ในการประชุมครั้งที่ ๑/๒๕๖๓   
เมื่อวันที่ ๒๗ มกราคม พ.ศ. ๒๕๖๓ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการสรรหาอธิการบดี (ฉบับที่ ๒) พ.ศ. ๒๕๖๓”

**ข้อ ๒** ข้อบังคับนี้ให้ใช้บังคับนับถัดจากวันประกาศเป็นต้นไป

**ข้อ ๓** ให้ยกเลิกความใน (๒) ของ (ก) ของข้อ ๑๑ ของข้อบังคับมหาวิทยาลัยธรรมศาสตร์  
ว่าด้วยการสรรหาอธิการบดี พ.ศ. ๒๕๖๐ และให้ใช้ความต่อไปนี้แทน

“(๒) กำหนดให้ส่วนงานจัดให้ผู้ปฏิบัติงานในมหาวิทยาลัยของส่วนงานเสนอชื่อผู้สมควรดำรง ตำแหน่งอธิการบดี”

**ข้อ ๔** ให้เพิ่มความต่อไปนี้เป็น (๓) และ (๔) ของ (ก) ของข้อ ๑๑ ของข้อบังคับ มหาวิทยาลัยธรรมศาสตร์ว่าด้วยการสรรหาอธิการบดี พ.ศ. ๒๕๖๐

(๓) กำหนดให้องค์การนักศึกษามหาวิทยาลัยธรรมศาสตร์จัดให้นักศึกษาของมหาวิทยาลัยเสนอชื่อผู้สมควรดำรงตำแหน่งอธิการบดี”

(๔) กำหนดให้สมาคมธรรมศาสตร์ในพระบรมราชูปถัมภ์เสนอชื่อผู้สมควรดำรงตำแหน่งอธิการบดี”

**ข้อ ๕** ให้ยกเลิกความในวรรคสามของ (ก) ของข้อ ๑๑ ของข้อบังคับมหาวิทยาลัยธรรมศาสตร์ว่าด้วยการสรรหาอธิการบดี พ.ศ. ๒๕๖๐ และให้ใช้ความต่อไปนี้แทน

“คุณสมบัติของผู้มีสิทธิเสนอชื่อตลอดจนหลักเกณฑ์และวิธีการเสนอชื่อผู้สมควรดำรงตำแหน่ง อธิการบดี ตาม (๒) (๓) และ (๔) ให้เป็นไปตามที่คณะกรรมการสรรหาอธิการบดีกำหนดโดยทำเป็นประกาศ คณะกรรมการสรรหาอธิการบดี”

ประกาศ ณ วันที่ ๑๘ กุมภาพันธ์ พ.ศ. ๒๕๖๓

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย